Illum il-Kummissjoni ddeċidiet li tapprova t-talbiet mill-Istati Membri u mir-Renju Unit biex temporanjament tneħħi d-dazji doganali u l-VAT fuq l-importazzjoni ta' apparati mediċi u tagħmir protettiv minn pajjiżi terzi sabiex tgħin fil-ġlieda kontra l-coronavirus. Dan se jagħmilha finanzjarjament aktar faċli biex jinkiseb it-tagħmir mediku li t-tobba, l-infermiera u l-pazjenti għandhom tant bżonn. Il-Kummissjoni approvat malajr it-talbiet li waslulha mill-Istati Membri kollha. Din il-miżura tinkludi l-maskli u t-tagħmir protettiv, kif ukoll il-kits tal-ittestjar, il-ventilaturi u tagħmir mediku ieħor. Se tapplika għal perjodu ta' sitt xhur, bil-possibbiltà ta' estensjoni ulterjuri. Permezz ta' filmat, il-President tal-Kummissjoni, Ursula von der Leyen, wasslet messaġġ dwar id-deċiżjoni tal-lum. Arah hawnhekk. Paolo Gentiloni, il-Kummissarju għall-Ekonomija, qal: “F'din l-emerġenza huwa essenzjali li t-tagħmir u l-apparati mediċi jaslu malajr fejn ikunu meħtieġa. Billi tneħħi d-dazji doganali u l-VAT fuq l-importazzjonijiet ta' dawn il-prodotti minn barra l-UE, il-Kummissjoni Ewropea se tgħin biex dawn il-prodotti jsiru aktar aċċessibbli. Irrid nesprimi mill-ġdid ir-rispett profond u l-gratitudni tiegħi għall-ħaddiema tas-saħħa madwar l-Ewropa. Il-miżura tal-lum għandha tgħinhom jirċievu t-tagħmir li jeħtieġu biex jipproteġu lilhom infushom u jkomplu jsalvaw il-ħajjiet.” Fl-20 ta' Marzu 2020, il-Kummissjoni stiednet lill-Istati Membri kollha, kif ukoll lir-Renju Unit, jippreżentaw talba biex jitneħħew id-dazji doganali u l-VAT fuq l-importazzjoni ta' tagħmir protettiv u tagħmir mediku ieħor minn pajjiżi terzi. L-Istati Membri kollha u r-Renju Unit għamlu dan. Id-deċiżjoni tal-lum tidħol fis-seħħ b'mod retroattiv mit-30 ta' Jannar. Sfond Il-leġiżlazzjoni attwali tal-UE għandha għodod eċċezzjonali disponibbli sabiex tgħin lill-vittmi tad-diżastri, li jistgħu jintużaw biex niffaċċjaw il-kriżi tas-saħħa bla preċedent ikkawżata mill-coronavirus. Il-leġiżlazzjoni doganali tal-UE (ir-Regolament tal-Kunsill (KE) Nru 1186/2009) tipprevedi l-possibbiltà li tingħata eżenzjoni mid-dazju għall-“benefiċċju ta' vittmi ta' diżastri”. Din tista' tiġi applikata għal importazzjonijiet minn organizzazzjonijiet tal-Istat jew minn organizzazzjonijiet filantropiċi jew tal-karità approvati. Biex l-eżenzjoni tingħata, hija meħtieġa deċiżjoni mill-Kummissjoni, li taġixxi fuq talba tal-Istati Membri kkonċernati. Bl-istess mod, il-liġi tal-UE dwar il-VAT (id-Direttiva tal-Kunsill 2009/132/KE) fiha dispożizzjonijiet li jirriflettu dan fir-rigward tal-eżenzjoni mill-VAT fuq l-importazzjoni finali ta' ċerti oġġetti. Għal aktar informazzjoni Id-Deċiżjoni tal-Kummissjoni dwar l-eżenzjoni mid-dazji ta' importazzjoni u l-eżenzjoni mill-VAT fuq l-importazzjoni mogħtija għall-oġġetti meħtieġa biex jiġu miġġielda l-effetti tat-tifqigħa tal-COVID-19 matul l-2020 Gwida dwar il-kwistjonijiet doganali marbuta mal-coronavirus Sit web dwar il-coronavirus